**ЗАКОН ЗА МАСЛОДАЙНАТА РОЗА**

**ГЛАВА ПЪРВА**

**ОБЩИ ПОЛОЖЕНИЯ**

**Чл. 1.** Този закон урежда обществените отношения, свързани със:

1. създаването, отглеждането и идентификацията на насаждения от маслодайна роза;

2. изкупуването и преработката на цвят от маслодайна роза;

3. производството и етикетирането на продуктите от цвят на маслодайна роза, включително на продукта със защитено географско указание „Българско розово масло“ (Bulgarsko rozovo maslo);

4. регистрацията на розопроизводителите, розопреработвателите и обектите за производство на продукти от цвят на маслодайна роза.

**Чл. 2.** Министърът на земеделието, храните и горите провежда държавната политика по отношение на:

1. създаването, отглеждането и идентифицирането на насаждения от маслодайна роза;
2. изкупуването на цвят от маслодайна роза;
3. производството и етикетирането на продуктите от цвят на маслодайна роза, включително на продукта със защитено географско указание „Българско розово масло“ (Bulgarsko rozovo maslo);
4. здравето на растенията от вида маслодайна роза.

**ГЛАВА ВТОРА**

**РЕГИСТЪР НА РОЗОПРОИЗВОДИТЕЛИТЕ, РОЗОПРЕРАБОТВАТЕЛИТЕ И ОБЕКТИТЕ ЗА ПРОИЗВОДСТВО НА ПРОДУКТИ ОТ ЦВЯТ НА МАСЛОДАЙНА РОЗА**

**Чл. 3.** (1) Министерството на земеделието, храните и горите създава и поддържа национален публичен електронен регистър, в който се вписват розопроизводителите, розопреработвателите и обектите за производство на продукти от цвят на маслодайна роза, освен ако в този закон не е предвидено друго.

(2) Регистърът се създава и поддържа в съответствие със Закона за електронното управление и при спазване изискванията на Закона за защита на личните данни.

**Чл. 4.** (1) За вписване в регистъра по чл. 3 розопроизводителите подават заявление в общинската служба по земеделие по местонахождението на площите. Образецът на заявление се утвърждава от министъра на земеделието, храните и горите и се публикува на интернет-страницата на Министерството на земеделието храните и горите.

(2) Заявлението по ал. 1 се подава лично, чрез пълномощник, по електронен път при условията и по реда на чл. 5 и 22 от Закона за електронното управление или чрез лицензиран пощенски оператор и съдържа:

1. трите имена, единен граждански номер и постоянен адрес на физическото лице;

2. наименование, седалище и адрес на управление и ЕИК по Закона за търговския регистър и регистъра на юридическите лица с нестопанска цел, съответно идентификационен номер за регистрация на лицата, регистрирани в друга държава членка на Европейския съюз, или страна по Споразумението за Европейското икономическо пространство ;

3. размер и местонахождение на площта, вид на маслодайната роза, номер на масив/физически блок, идентификационен номер и ЕКАТТЕ на имота;

4. подпис на заявителя.

(3) Към заявлението се прилагат заверени от заявителя преписи на:

1. сключен договор/и за изкупуване на цвят от маслодайна роза, ако има такива;

2. документ за собственост/ползване на земеделската земя;

3. документ за правния статус на лицата, регистрирани в държава извън Европейския съюз;

4. пълномощно, когато заявлението се подава от упълномощено лице.

(4) При приемане на заявлението се проверява самоличността и представителната власт на заявителя.

(5) Заявителите се вписват в регистъра от служител на съответната общинска служба по земеделие в 3-дневен срок от датата на подаване на заявлението.

(6) При непълноти и/или неточности в представените документи заявителят се уведомява, като се определя 10-дневен срок за отстраняването им считано от датата на уведомяване.

(7) При неотстраняване на непълнотите и/или неточностите в указания срок, документите се връщат на заявителя и производството по регистрация се прекратява. В едномесечен срок от уведомяването заявителят има право да подаде ново заявление за вписване в регистъра.

(8) В регистъра се вписва:

1. регистрационен номер и дата на вписване в регистъра;

2. трите имена на физическото лице;

3. единен граждански номер;

4. наименование, седалище и адрес на управление и ЕИК по Закона за търговския регистър и регистъра на юридическите лица с нестопанска цел, съответно идентификационен номер за регистрация на лицата, регистрирани в друга държава членка на Европейския съюз, или страна по Споразумението за Европейското икономическо пространство;

5. размер и местонахождение на площта, номер на масив/физически блок, идентификационен номер и ЕКАТТЕ на имота и вид на маслодайната роза;

6. правно основание за ползване на земеделската земя;

7. идентификация и електронно копие на сключения договор за изкупуване на цвят от маслодайна роза;

8. наименование, седалище и адрес на управление и ЕИК по Закона за търговския регистър и регистъра на юридическите лица с нестопанска цел, съответно идентификационен номер за регистрация на лицата, регистрирани в друга държава членка на Европейския съюз, или страна по Споразумението за Европейското икономическо пространство, на изкупвача по сключения договор;

9. вид на маслодайната роза и прогнозно количество цвят от маслодайна роза по всеки сключен договор;

10. данните по чл. 9, ал. 3.

**Чл. 5.** (1) За вписване в регистъра по чл. 3 розопреработвателите подават заявление в общинската служба по земеделие по местонахождението на площите. Образецът на заявление се утвърждава от министъра на земеделието, храните и горите и се публикува на интернет-страницата на Министерството на земеделието храните и горите.

(2) Заявлението по ал. 1 се подава лично, чрез пълномощник, по електронен път при условията и по реда на чл. 5 и чл. 22 от Закона за електронното управление или чрез лицензиран пощенски оператор и съдържа:

1. трите имена, единен граждански номер и постоянен адрес на физическото лице;

2. наименование, седалище и адрес на управление и ЕИК по Закона за търговския регистър и регистъра на юридическите лица с нестопанска цел, съответно идентификационен номер за регистрация на лицата, регистрирани в друга държава членка на Европейския съюз, или страна по Споразумението за Европейското икономическо пространство;

3. електронен адрес за кореспонденция;

4. подпис на заявителя.

(3) Към заявлението се прилагат заверени от заявителя преписи на:

1. договори за изкупуване на цвят от маслодайна роза, ако има такива;

2. договори за преработка на цвят от маслодайна роза, ако има такива;

3. документ за правния статус на лицата, регистрирани в държава извън Европейския съюз;

4. пълномощно, когато заявлението се подава от упълномощено лице.

(4) При приемане на заявлението се проверява самоличността и представителната власт на заявителя.

(5) В 3-дневен срок от получаване на заявлението по ал. 1 общинската служба по земеделие го изпраща до компетентното звено съгласно Устройствения правилник на Министерството на земеделието, храните и горите.

(6) Заявителите се вписват в регистъра от определен от министъра на земеделието, храните и горите служител в 3-дневен срок от датата на получаване на заявлението.

(7) При непълноти и/или неточности в представените документи заявителят се уведомява, като се определя 10-дневен срок за отстраняването им считано от датата на уведомяване.

(8) При неотстраняване на непълнотите и/или неточностите в указания срок, документите се връщат на заявителя и производството по регистрация се прекратява. В едномесечен срок от уведомяването заявителят има право да подаде ново заявление за вписване в регистъра.

(9) В регистъра се вписва:

1. регистрационен номер и дата на вписване в регистъра;

2. трите имена на физическото лице;

3. единен граждански номер;

4. наименование, седалище и адрес на управление и ЕИК по Закона за търговския регистър и регистъра на юридическите лица с нестопанска цел, съответно идентификационен номер за регистрация на лицата, регистрирани в друга държава членка на Европейския съюз, или страна по Споразумението за Европейското икономическо пространство;

5. идентификация и електронен образ на договора за изкупуване на цвят от маслодайна роза;

6. вид на маслодайната роза и прогнозно количество цвят от маслодайна роза по всеки договор;

7. размер и местонахождение на площта, номер на масив/физически блок, идентификационен номер и ЕКАТТЕ на имота и вид на маслодайната роза по договора за изкупуване на цвят от маслодайна роза;

8. идентификация и електронен образ на договора за преработка на цвят от маслодайна роза;

9. данните по чл. 6, ал. 4 за всеки обект за производство на продукти от цвят на маслодайна роза;

9. данните по чл. 14, ал. 1.

**Чл. 6**. (1) За регистрация на обект за производство на продукти от цвят на маслодайна роза се подава заявление до общинската служба по земеделие по местонахождение на обекта. Образецът на заявление се утвърждава от министъра на земеделието, храните и горите и се публикува на интернет-страницата на Министерството на земеделието храните и горите.

(2) Заявлението по ал. 1 се подава лично, чрез пълномощник, по електронен път при условията и по реда на чл. 5 и чл. 22 от Закона за електронното управление или чрез лицензиран пощенски оператор и съдържа:

1. трите имена, единен граждански номер и постоянен адрес на физическото лице;

2. наименование, седалище и адрес на управление и ЕИК по Закона за търговския регистър и регистъра на юридическите лица с нестопанска цел, съответно идентификационен номер за регистрация на лицата, регистрирани в друга държава членка на Европейския съюз, или страна по Споразумението за Европейското икономическо пространство;

3. електронен адрес за кореспонденция;

4. местонахождение/адрес на обекта;

5. правно основание за ползване на обекта;

6. номер и дата на влязло в сила разрешение за ползване съгласно действащата нормативна уредба - в приложимите случаи;

7. площ на обекта, включително производствена площ и обем на складовата площ;

8. брой и капацитет на дестилационните инсталации, включително брой и капацитет на дестилационните инсталации за производство на продукт със защитено географско указание (ЗГУ) „Българско розово масло“;

9. видове продукти от цвят на маслодайна роза, произвеждани в обекта;

10. подпис на заявителя.

(3) Към заявлението се прилагат заверени от заявителя преписи на:

1. документ за правния статус на лицата, регистрирани в държава извън Европейския съюз;

2. документ за собственост/ползване на обекта;

3. технологична документация за видовете продукти от цвят на маслодайна роза, които се произвеждат в обекта;

4. пълномощно, когато заявлението се подава от упълномощено лице.

(4) При приемане на заявлението се проверява самоличността и представителната власт на заявителя.

(5) Обектът за производство на продукти от цвят на маслодайна роза се вписва в регистъра по партидата на заявителя, като за него се отразява следната информация:

1. регистрационен номер и дата на вписване в регистъра;

2. местонахождение/адрес;

3. правно основание за ползване на обекта;

4. площ на обекта, включително производствена площ и обем на складовата площ;

5. брой и капацитет на дестилационните инсталации, включително брой и капацитет на дестилационните инсталации за производство на продукт със защитено географско указание (ЗГУ) „Българско розово масло“;

6. видовете продукти от цвят на маслодайна роза, произвеждани в обекта.

(6) Обектът за производство на продукти от цвят на маслодайна роза се вписват в регистъра от служител на съответната общинска служба по земеделие в 3-дневен срок от датата на подаване на заявлението.

(7) При първоначална регистрация на обект за производство на продукти от цвят на маслодайна роза се извършва идентификация и проверка на обекта за съответствие с информацията в подаденото заявление. Обект, който отговаря на изискванията, се вписва в регистъра по чл. 3 в 14-дневен срок от датата на подаване на заявлението.

(8) При непълноти и/или неточности в представените документи заявителят се уведомява писмено, като се определя 10-дневен срок за отстраняването им считано от датата на уведомяване.

(9) При неотстраняване на непълнотите и/или неточностите в указания срок, документите се връщат на заявителя и производството по регистрация се прекратява. В едномесечен срок от уведомяването заявителят има право да подаде ново заявление за вписване в регистъра.

(10) Вписването, промяната и заличаването на регистрацията на обект за производство на продукти от цвят на маслодайна роза се извършват от общинската служба по земеделие въз основа на подадено заявление от собственика/ползвателя или служебно.

**Чл. 7.** (1) Информацията в регистъра по чл. 3 е публична в частта й, въведена по чл. 4, ал. 7, т. 1, 2, 4, 5 и 6, чл. 5, ал. 9, т. 1, 2, 4, 7 и 9 и чл. 6, ал. 5, т. 1, 2 и 6.

(2) При промяна на вписани в регистъра обстоятелства, регистрираните лица са длъжни да ги заявят в 14-дневен срок от настъпването им пред органа по регистрация. Промените се отразяват в регистъра от съответните длъжностни лица в 3-дневен срок от получаване на заявлението.

(3) Всяко вписано в регистъра лице може да поиска отстраняване на допуснати грешки във вписани обстоятелства.

(4) Всяко вписано в регистъра лице може да иска издаването на удостоверение за вписването. За издаване на удостоверение не се дължи държавна такста. Удостоверенията са официални документи и се издават по утвърден от министъра на земеделието, храните и горите образец.

**ГЛАВА ТРЕТА**

**СЪЗДАВАНЕ НА НАСАЖДЕНИЯ ОТ МАСЛОДАЙНА РОЗА**

**Чл. 8.** (1) Насаждения от маслодайна роза се създават от сертифициран посадъчен материал, с доказан произход, отговарящ на изискванията на Закона за посевния и посадъчния материал.

(2) Условията за биологично отглеждане на маслодайна роза се уреждат в съответствие с разпоредбите на Регламент (ЕО) № 834/2007 на Съвета от 28 юни 2007 година относно биологичното производство и етикетирането на биологични продукти и за отмяна на Регламент (ЕИО) № 2092/91, Регламент на Комисията (ЕО) № 889/2008 от 5 септември 2008 г. за определяне на подробни правила за прилагането на Регламент (ЕО) № 834/2007 на Съвета относно биологичното производство и етикетирането на биологични продукти по отношение на биологичното производство, етикетирането и контрола и наредбата по чл. 17, ал. 1от Закона за прилагане на Общата организация на пазарите на земеделски продукти на Европейския съюз (ЗПООПЗПЕС).

**Чл. 9.** (1) Розопроизводителите са длъжни в 14-дневен срок да уведомят общинската служба по земеделие и Изпълнителната агенция по сортоизпитване, апробация и семеконтрол за новосъздадени, подновени и изкоренени насаждения с маслодайна роза.

(2) В срок до 1 март се извършват проверки на място:

1. за идентифициране на площите при новосъздадени и подновени насаждения и определяне на вида и сорта на маслодайната роза в тях – от Изпълнителната агенция по сортоизпитване, апробация и семеконтрол;

2. на бракуваните насаждения – от областните дирекции “Земеделие“.

(3) В срок до 31 юли розопроизводителите подават в общинската служба по земеделие по местонахождение на насажденията декларация по образец за количествата произведен и реализиран цвят от маслодайна роза по сключените договори. Образецът на декларация се утвърждава от министъра на земеделието, храните и горите и се публикува на интернет страницата на Министерството на земеделието, храните и горите.

(4) Розопроизводителите съхраняват документи за произхода и количеството на изкупения цвят от маслодайна роза за срок от 5 години.

**ГЛАВА ЧЕТВЪРТА**

**ИЗКУПУВАНЕ НА ЦВЯТ ОТ МАСЛОДАЙНА РОЗА**

**Чл. 10.** (1) Изкупуването на цвят от маслодайна роза се извършва въз основа на писмен договор, сключен между вписани в регистъра по чл. 3 розопроизводител и розопреработвател.

(2) Договорите по ал. 1 задължително съдържат:

1. регистрационен номер и дата на вписване в регистъра по чл. 3 на всяка от страните;

2. размер и местонахождение на площта, номер на масив/физически блок, идентификационен номер и ЕКАТТЕ на имота;

3. вид на маслодайната роза и прогнозно количество на изкупувания цвят от маслодайна роза.

(3) Изкупуването на цвят от маслодайна роза се извършва от вписани в регистъра по чл. 3 розопреработватели в:

1. регистриран по чл. 3 обект за преработка на цвят от маслодайна роза;

2. имот на розопроизводителя или розопреработвателя;

3. пункт на розопреработвателя.

(4) Мястото за разполагане и работното време на пунктовете по ал. 3, т. 3 се определя ежегодно със заповед от кмета на общината в срок до 15 април, по предложение на вписан в регистъра по чл. 3 розопреработвател, който има сключен/и договор/и за изкупуване на цвят от маслодайна роза с розопроизводител/и на територията на общината.

**ГЛАВА ПЕТА**

**ПРОИЗВОДСТВО И ЕТИКЕТИРАНЕ НА ПРОДУКТИ ОТ МАСЛОДАЙНА РОЗА. ИЗИСКВАНИЯ КЪМ РОЗОПРЕРАБОТВАТЕЛИТЕ И КЪМ ОБЕКТИТЕ ЗА ПРОИЗВОДСТВО НА ПРОДУКТИ ОТ ЦВЯТ НА МАСЛОДАЙНА РОЗА**

**Раздел I**

**Производство и етикетиране на продукти от маслодайна роза**

**Чл. 11.** (1) Производството на продукти от цвят на маслодайна роза, включително на продукта със защитено географско указание „Българско розово масло (Bulgarsko rozovo maslo)“ се извършва от лицата, вписани в регистъра по чл. 3.

(2) Продукти от цвят на маслодайна роза може да се произвеждат по национални, утвърдени или браншови стандарти.

(3) Биологичното производство на продукти по ал. 1 се извършва в съответствие с разпоредбите на Регламент (EО) № 834/2007, Регламент (ЕО) № 889/2008, ЗПООПЗПЕС и подзаконовите нормативни актове по неговото прилагане.

**Раздел IІ**

**Изисквания към обектите за производство на продукти от цвят на маслодайна роза**

**Чл. 12.** (1) Преработката на цвят от маслодайна роза се извършва в обект, който:

1. има влязло в сила разрешение за ползване, съгласно действащата нормативна уредба - в приложимите случаи;

2. разполага с разработена технологична документация за видовете продукти от маслодайна роза, които се произвеждат в обекта;

3. е вписан в регистъра по чл. 3;

4. разполага с инсталации за производство:

а) получаване на розово масло;

б) получаване на конкрет розов и/или абсолю розово;

в) хамуриране на продукти от цвят на маслодайна роза.

(2) Продукт със ЗГУ „Българско розово масло (Bulgarsko rozovo maslo)“ и продукти по чл. 14 се произвеждат на отделна дестилационна инсталация.

**Раздел IІІ**

**Изисквания към розопреработвателите**

**Чл. 13.** (1) Розопреработвател е длъжен в 14-дневен срок да уведоми общинската служба по земеделие по местонахождение на обекта за производство на продукти от цвят на маслодайна роза при спиране или възобновяване на дейността на обекта.

(2) Общинската служба по земеделие в срок до 3 работни дни изпраща информацията в Министерството на земеделието, храните и горите за отразяване на промените в регистъра по чл. 3.

**Чл. 14.** (1) Ежегодно в срок до 30 септември розопреработвателите подават в общинските служби по земеделие формуляр с информация по образец за количеството изкупен и преработен цвят от маслодайна роза и количеството и вида на произведените видове продукти от цвят на маслодайна роза. Образецът на формуляр се утвърждава от министъра на земеделието, храните и горите и се публикува на интернет-страницата на Министерството на земеделието, храните и горите.

(2) Формулярът по ал. 1 се подава лично, чрез пълномощник, по електронен път при условията и по реда на чл. 5 и чл. 22 от Закона за електронното управление или чрез лицензиран пощенски оператор.

**Чл. 15.** Розопреработвателите са длъжни да осигурят документална проследимост на всички етапи на производството, като за целта съхраняват документи и информация за произхода на суровината и видовете произведени продукти от цвят на маслодайна роза за срок от 5 години, считано от 1 януари на годината, следваща годината на производство на продуктите.

**Чл. 16.** (1) Етикетирането на продуктите от цвят на маслодайна роза по чл. 14, предназначени за краен потребител на вътрешния пазар се извършва по начин, който осигурява тяхната проследимост, като на етикета се посочва най-малко следната информация:

1. наименование на продукта;
2. партиден номер;
3. наименование и адрес на производителя.

(2) В случаите, когато се извършва хамуриране на продукти от цвят на маслодайна роза, произведени в различни дестилационни инсталации на обекта и/или от различни видове маслодайна роза, на етикета се посочва съдържанието в проценти на използваните видове маслодайна роза или номерата на смесените партиди.

**ГЛАВА ШЕСТА**

**КОНТРОЛ**

**Чл. 17.** (1) На контрол по този закон подлежат:

1. създаването, подновяването и бракуването на насаждения от маслодайна роза;

2. производство на продукти от цвят на маслодайна роза, предназначени за производство на храни;

3. обектите и дестилационните инсталации за производство на продукти от цвят на маслодайна роза;

4. спазването на изискванията, заложени в технологичната документация, в национални, утвърдени или браншови стандарти.

(2) Контролът по ал. 1 т. 1 се осъществява от Изпълнителната агенция по сортоизпитване, апробация и семеконтрол извършва контрол на сертифицирания посадъчен материал от маслодайна роза съгласно изискванията на Закона за посевния и посадъчен материал и идентификация на вида маслодайна роза и от областните дирекции „Земеделие“.

(3) Контролът по ал. 1, т. 2 се осъществява от Българската агенция по безопасност на храните, съгласно Закона за храните и Регламент (ЕО) № 882/2004 на Европейския парламент и на Съвета от 29 април 2004 година относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (ОВ L 165, 30 април 2004 г.).

(4) Контролът по ал. 1, т. 3 и 4 се осъществява от областните дирекции „Земеделие“. Директорите на Областните дирекции „Земеделие” по местонахождение на обектите определят със заповед длъжностни лица за извършване на проверки. Оправомощените служители имат право да съставят актове за установяване на административни нарушения.

**Чл. 18.** (1) Проверките по чл. 17 се извършват на базата на оценка на риска, като се вземат предвид:

1. установените рискове, свързани с розопроизводителя и/или розопреработвателя;
2. водената документация от розопроизводителя и/или розопреработвателя;
3. установени от компетентните органи при предишни проверки несъответствия с нормативните изисквания в дейността на розопроизводителя и/или розопреработвателя

(2) Проверките се извършват:

1. по план, на база извършена оценка на риска;
2. непланирани – по инициатива на контролния орган или по сигнали.

(3) Длъжностните лица, осъществяващи контрол в обектите за производство на продукти от цвят на маслодайна роза имат право:

1. на достъп до обекта и до необходимата документация;

2. да изискват съдействие от всички лица, извършващи дейност по производството на продукти от цвят на маслодайна роза;

3. да изискват сведения и проверяват документи, свързани с производството и преработката на маслодайна роза и да получават копия от тях.

(4) При извършването на проверка проверяваните лица са длъжни да:

1. предоставят достъп до обекта и необходимата документация;

2. оказват съдействие и да не възпрепятстват длъжностните лица;

3. предоставят изисканите сведения и документи.

**АДМИНИСТРАТИВНОНАКАЗАТЕЛНИ РАЗПОРЕДБИ**

**Чл. 19.** Който произвежда или преработва цвят от маслодайна роза, без да е вписан в регистъра по чл. 3 или в обект който не е вписан в регистъра, се наказва с глоба в размер от 500 до 1000 лв. или имуществена санкция в размер от 3 000 до 5 000 лв.

**Чл. 20.** Който извършва дейност в обект, който не отговаря на изискванията на чл. 12, се наказва с глоба в размер от 500 до 1000 лв. или имуществена санкция в размер от 1500 до 3000 лв.

**Чл. 21.** Който подаде невярна информация или неверни данни за вписване в регистъра по [чл.](apis://NORM|40372|8|46е|/) 3, когато деянието не съставлява престъпление, се наказва с глоба от 500 до 1500 лв. или имуществена санкция в размер от 1500 до 3000 лв.

**Чл. 22.** Който организира изкупуване или изкупува цвят от рози, без да е вписан в регистъра по чл. 3 се наказва с глоба в размер от 500 до 1000 лв. или имуществена санкция в размер от 1000 до 1500 лв.

**Чл. 23.** Който наруши чл. 9, се наказва с глоба в размер от 100 до 500 лв. или имуществена санкция в размер от 500 до 2000 лв.

**Чл. 24.** Който наруши чл. 10 се наказва с глоба в размер от 500 до 1000 лв. или имуществена санкция в размер от 1000 до 5000 лв.

**Чл. 25.** Който чл. 18, ал. 2 се наказва с глоба в размер от 100 до 500 лв. или имуществена санкция в размер от 200 до 1000 лв.

**Чл. 26.** Който при етикетирането на продукт от маслодайна роза наруши чл. 16, се наказва с глоба в размер от 1000 до 2000 лв. или с имуществена санкция в размер от 2000 до 5000 лв.

**Чл. 27.** (1) За други нарушения на този закон и на актове по прилагането му се налага глоба в размер от 100 до 500 лв. или имуществена санкция в размер от 500 до 1000 лв., ако не е предвидено по-тежко наказание.

**Чл. 28.** (1) Нарушенията по този закон се установяват с актове, съставени от длъжности лица от Българската агенция по безопасност на храните, регионалните здравни инспекции и областните дирекции „Земеделие“.

(2) Наказателните постановления за нарушения по ал. 1 се издават от ръководителите на Българската агенция по безопасност на храните, регионалните здравни инспекции и областните дирекции „Земеделие“.

**Чл. 29.** Съставянето на актовете, издаването, обжалването и изпълнението на наказателните постановления се извършва по реда на [Закона за административните нарушения и наказания](apis://NORM|4057|0||/).

**ДОПЪЛНИТЕЛНА РАЗПОРЕДБА**

§ 1. По смисъла на този закон:

1. „Абсолю розово” е продукт получен от съставките на розовия конкрет, разтворени в етанол при отрицателни температури.

2. „Българско розово масло (Bulgarsko rozovo maslo)” е етерично масло, получено чрез водно–парна дестилация на цветовете на маслодайна роза *Rosa damascena Mill и* произведено в географският район включващ общините: Брезово, Калояново, Карлово, Сопот, Стамболийски, Съединение и Хисаря от административна област Пловдив, Братя Даскалови, Гурково, Казанлък, Мъглиж, Николаево, Павел баня и Стара Загора от административна област Стара Загора, Белово, Брацигово, Пазарджик, Панагюрище, Пещера и Стрелча от административна област Пазарджик, Ихтиман, Копривщица и Мирково от административна област София.

3. „Географски район на производство на „Българско розово масло (Bulgarsko rozovo maslo)“ - включва общините Брезово, Калояново, Карлово, Сопот, Стамболийски, Съединение и Хисаря от административна област Пловдив, Братя Даскалови, Гурково, Казанлък, Мъглиж, Николаево, Павел баня и Стара Загора от административна област Стара Загора, Белово, Брацигово, Пазарджик, Панагюрище, Пещера и Стрелча от административна област Пазарджик, Ихтиман, Копривщица и Мирково от административна област София.

4. „Конкрет розов" е екстракт, получен от свеж цвят от маслодайна роза с неполярен разтворител.

5. „Маслодайна роза” е роза от вида *Rosa damascena Mill., Rosa damascena Mill f. trigintipetala и Rosa alba L.*

6. „Продукт със защитено географско наименование„Българско розово масло (Bulgarsko rozovo maslo)“ е етерично розово масло от *Rosa damascena Mill,* произведено в географският район включващ общините: Брезово, Калояново, Карлово, Сопот, Стамболийски, Съединение и Хисаря от административна област Пловдив, Братя Даскалови, Гурково, Казанлък, Мъглиж, Николаево, Павел баня и Стара Загора от административна област Стара Загора, Белово, Брацигово, Пазарджик, Панагюрище, Пещера и Стрелча от административна област Пазарджик, Ихтиман, Копривщица и Мирково от административна област София.

7. „Продукти от цвят на маслодайна роза“ са: розово масло от маслодайна роза *Rosa damascena Mill.,*розово масло от маслодайна роза *Rosa alba L.,* розово масло смес от маслодайни рози *Rosa damascena Mill* и бяла маслодайна роза *Rosa alba L.,* конкрет розов, абсолю розово, розова вода и други получени от цвят на маслодайна роза.

8. „Розопреработвател“ е собственик/ползвател на обект за преработка на цвят от маслодайна роза.

9. „Розопроизводител“ е лице, което отглежда маслодайна роза и произвежда цвят от маслодайна роза.

10. „Розова вода“ е продукт, получен при водна или водно-парна дестилация на цвят от маслодайна роза със съдържание не по-малко от 0,025 % розово масло.

11. "Розово масло" е етерично масло, получено чрез водно–парна дестилация на цвят на маслодайна роза, отглеждана извън обхвата на общините Брезово, Калояново, Карлово, Сопот, Стамболийски, Съединение и Хисаря от административна област Пловдив, Братя Даскалови, Гурково, Казанлък, Мъглиж, Николаево, Павел баня и Стара Загора от административна област Стара Загора, Белово, Брацигово, Пазарджик, Панагюрище, Пещера и Стрелча от административна област Пазарджик, Ихтиман, Копривщица и Мирково от административна област София.

12. „Хамуриране на продукти от цвят на маслодайна роза“ е смесване на произведените продукти от маслодайна роза в една инсталация (вътрешнофирмени хамури) или смесване на продукти, произведени в различни инсталации.

13. „Цвят от маслодайна роза" е полуразцъфнал до напълно разцъфнал цвят на маслодайна роза.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

§ 2. В Закона за прилагане на Общата организация на пазарите на земеделски продукти на Европейския съюз (обн., ДВ, бр. 96 от 2006 г.; изм. бр. 16 от 2008 г., бр. 10 и 82 от 2009 г., бр. 26 и 80 от 2010 г., бр. 8 от 2011 г., бр.99 от 2013 г., бр.12, бр.14 и бр. 57 от 2015 г., бр.19 от 2016г., бр. 58 и бр. 85 от 2017 г. и бр. 17 от 2018 г.) се правят следните допълнения:

1. В чл. 25 се създава ал. 7:

„(7) Контролът по ал. 1 върху употребата на ЗГУ „Българско розово масло“, когато се използва при представяне, етикетиране и/или рекламиране на козметични продукти, лекарствени продукти и химични вещества и смеси се упражнява от министъра на здравеопазването чрез органите на държавния здравен контрол по Закона за здравето.“

2. Създава се чл. 26г:

„Чл. 26г. Министърът на здравеопазването представя ежегодно до 31 март на министъра на земеделието, храните и горите обобщена информация за предходната година за осъществения контрол по чл. 25, ал. 7, която включва извършените проверки, констатираните нарушения, наложените глоби и имуществени санкции, съответните последващи проверки и резултатите от тях, и списък на лицата, върху които е упражнен контрол.“

3. Създава се чл. 65а:

„Чл. 65а. (1) Който наруши разпоредбите на чл. 25, ал. 1, в случаите, когато ЗГУ „Българско розово масло“ се използва при представяне, етикетиране и/или рекламиране на козметични продукти, лекарствени продукти и химични вещества и смеси се наказва с глоба от 1000 до 5000 лв.

(2) Когато нарушението по ал. 1 е извършено от юридическо лице или едноличен търговец, се налага имуществена санкция в размер от 5000 до 10 000 лв., а при повторно извършване на същото нарушение се налага имуществена санкция в размер от 10 000 до 20 000 лв.

(3) Актовете за установяване на нарушение по ал. 1 и 2 се съставят от държавни здравни инспектори съгласно Закона за здравето.

(4) Наказателните постановления се издават от директора на съответната регионална здравна инспекция.“

§ 3. (1) Изпълнителната агенция по сортоизпитване, апробация и семеконтрол извършва първоначална идентификацията на насажденията с маслодайна роза в шестмесечен срок от от влизане в сила на закона.

(2) За идентифицираните площи, вида и сорта на маслодайната роза в насажденията ИАСАС издава констативен протокол, с който се удостоверява произходът на розовия цвят при неговото изкупуване в кампанията през следващата календарна година. Протоколът се издава в два екземпляра, по един за собственика/ползвателя на насажденията и за ИАСАС.

§ 4. (1) Регистърът по чл. 3 се създава в едногодишен срок от влизане в сила на закона.

(2) В едномесечен срок от създаването на регистъра розопроизводителите и розопреработвателите подават заявления за вписване.

§ 5. Законът влиза в сила от 1 януари 2019 г. с изключение на чл. 8, ал. 1, който влиза в сила от 1 януари 2021 г.